Seksuele aantygings by spogseunskool ondersoekParktown Boys’ High School. Foto: Via Facebook Die Gautengse departement van onderwys het ŉ ondersoek van stapel gestuur nadat hy bewus geraak het van klagtes oor beweerde seksuele misbruik by ŉ prominente seunshoërskool in Johannesburg. Maroela Media het vroeër berig die beskuldigde, ŉ 22-jarige studentewerknemer by Parktown Boys’ High School, is in November verlede jaar in hegtenis geneem nadat die man glo ŉ 15-jarige seun in die koshuis se sitkamer onbehoorlik aangeraak het. Die beweerde aanranding is deur veiligheidskameras by die skool opgeneem en het sodoende onder die skoolbestuur se aandag gekom. Die beskuldigde moes pligte by die skool se koshuis verrig en het ook waterpolo afgerig. Hy word daarvan beskuldig dat hy op onvanpaste wyse aan leerders by die koshuis gevat het. Die beskuldigde het dissiplinêre stappe vrygespring deur uit sy pos by die skool te bedank kort nadat die beweerde oortredings aan die lig gekom het. ŉ Strafregtelike aanklag is egter ingedien en hy is in hegtenis geneem. Hy is ŉ maand later op borgtog van R3 000 vrygelaat. Hy staan tereg op aanklagte van seksuele gereedmaking, seksuele aanranding en aanranding. Die saak word Woensdag in die Johannesburgse hooggeregshof hervat. “Die departement is baie bekommerd oor die bewerings van seksuele misbruik by Parktown Boys’ High School nadat die departement deur ŉ Sondagkoerant daarvan bewus gemaak is,” het Oupa Bodibe, woordvoerder van die departement, Maandag in ŉ verklaring gesê. “Die departement beskou aanklagte van seksuele misbruik in ŉ ernstige lig en het sy eie ondersoek oor die bewerings van stapel gestuur.” Bodibe het gesê die voorval is nie formeel deur die skool by die departement aangemeld nie. “Die departement het eers hiervan uitgevind nadat die kwessie openbaar gemaak is. Die versuiming van die skool om hierdie ernstige bewerings aan te meld blyk soos ŉ poging om die kwessie onder die mat in te vee.” Volgens Bodibe sal die departement se ondersoek onder meer die omvang van die beweerde seksuele aanranding vasstel, asook waarom die skool glo versuim het om dit by die departement aan te meld. “Enige onderwyser wat skuldig bevind word aan dié soort wangedrag, moet ontslaan word aangesien hulle die plig om kinders in hul sorg te beskerm, verontagsaam.” Bodibe het gesê hoewel die departement die hangende hofprosesse respekteer, beamptes Maandag die skool sal besoek as deel van hul ondersoek om vas te stel of enige verdere stappe gedoen moet word. Retha Adendorn, ŉ verteenwoordiger van die skool se beheerliggaam, het ná die beskuldigde se vorige hofverskyning in Maart aan African News Agency (ANA) gesê nadat die beweerde seksuele aanranding aan die lig gekom het, het die skool ouers en studente by die skool aangemoedig om na vore te kom en die skool te help met bewyse teen die studentewerknemer. Adendorn het gesê die skool verskaf berading aan almal wat deur die saak geraak word. Meer as 20 kinders, tussen 15 en 16 jaar oud, het glo sedert die man se inhegtenisneming na vore gekom en ongerymdhede aangemeld.